b"\n_START_ARTICLE_\nC\xc3\xbater\n_START_SECTION_\nHist\xc3\xb2ria\n_START_PARAGRAPH_\nHi ha controv\xc3\xa8rsia sobre l'origen del c\xc3\xbater. S'hi proposen Anglaterra, Holanda, Nova Anglaterra, el Carib, i segur que en qualsevol d'aquestes terres a cavall entre els segles XVII i XVIII es van fer servir vaixells del tipus del c\xc3\xbater can\xc3\xb2nic._NEWLINE_A principis del segle XVIII van ser utilitzats com a vaixells per al contraban, com a vaixells de guerra, vaixells de viatges, vaixells postals, o com a guardacostes, aix\xc3\xad com per a facilitar la comunicaci\xc3\xb3 entre els navilis de les grans flotes. Totes les tasques per a les quals s'exigia velocitat i seguretat en la navegaci\xc3\xb3, fins i tot amb mar grossa. Els c\xc3\xbaters militars (i els corsaris) estaven armats amb canons lleugers, amb curenyes que giraven sobre un eix, i r\xc3\xa0pidament van trobar el seu \xc3\xbas en les flotes de la Mediterr\xc3\xa0nia, del B\xc3\xa0ltic i Escandin\xc3\xa0via."